Bija parasta piektdiena Koknesē, kad pie vietējā veikala Maxima sāka vākties ierastā kompānija – piepilsētas iedzīvotājs Valdis, kāda dāma un vīrietis, jaunpienācējs pilsētā, kurš 2013. gadā iznācis no cietuma. Šī "ballīte" neizdevās kā cerēts, jo drīz vien braukusi neatliekamā medicīniskā palīdzība un policija.
Izrādās, sākusies asa vārdu apmaiņa starp vietējo iedzīvotāju Valdi un bijušo cietumnieku. Kā zina stāstīt notikuma liecinieki, Valdis bijušo noziedznieku nosaucis par "gaili", tas arī bijis iemesls, kāpēc Valdis ticis līdz nāvei piekauts.
Valda sitējs aizturēts turpat nelaimes vietā un apcietināts. Tagad viņš tiks tiesāts par smagu miesas bojājumu nodarīšanu, par ko draud 15 gadu aiz restēm.
Iepriekš viņš jau divas reizes sēdējis cietumā. Vienu par slepkavību, otru par zagšanu un mantas bojāšanu. Brīvībā pēdējo reizi iznācis 2013. gadā.